VENDIM
Nr. 239, datë 2.5.2018

PËR MIRATIMIN E RREGULLAVE PËR PËRCAKTIMIN E OFRUESIT TË SHËRBIMIT UNIVERSAL POSTAR 

Në mbështetje të nenit 100 të Kushtetutës dhe të pikave 1, shkronja “c”, dhe 4, të nenit 13, të ligjit nr. 46/2015, “Për shërbimet postare në Republikën e Shqipërisë”, me propozimin e ministrit të Infrastrukturës dhe Energjisë, Këshilli i Ministrave 

VENDOSI:

1. Miratimin e rregullave për përcaktimin e ofruesit të shërbimit universal postar, sipas tekstit që i bashkëlidhet këtij vendimi.
2. Ngarkohen ministri i Infrastrukturës dhe Energjisë dhe Autoriteti i Komunikimeve Elektronike dhe Postare për zbatimin e këtij vendimi.
Ky vendim hyn në fuqi pas botimit në Fletoren Zyrtare.

KRYEMINISTRI
Edi Rama

RREGULLA
PËR PËRCAKTIMIN E OFRUESIT TË SHËRBIMIT UNIVERSAL POSTAR 

 Neni 1
Objekti

Ky dokument ka si objekt përcaktimin e rregullave për përcaktimin e ofruesit të shërbimit universal postar me konkurrim publik si dhe përcaktimin e zonës minimale për ofrimin e shërbimit universal postar. 

Neni 2
Parimet për përcaktimin e ofruesit të 
shërbimit universal postar

1. Përcaktimi i ofruesit/esve të shërbimit universal postar bëhet me vendim të Autoritetit të Komunikimeve Elektronike dhe Postare (AKEP), bazuar në parimet e:
a) objektivitetit; 
b) transparencës; 
c) mosdiskriminimit;
ç) 	proporcionalitetit.

2. Në përcaktimin e ofruesit të shërbimit universal postar, AKEP-i garanton vazhdimësinë e ofrimit të shërbimit universal postar si dhe siguron trajtimin e barabartë të përdoruesve në të gjithë territorin e Republikës së Shqipërisë.

Neni 3
Kërkesat për ofrimin e 
shërbimit universal postar

1. Ofruesi i shërbimit universal postar duhet të përmbushë kërkesat ligjore për cilësinë e ofrimit të shërbimit postar, të përcaktuara në nenin 12, të ligjit nr. 46/2015, “Për shërbimet postare në Republikën e Shqipërisë”. 
2. Për sigurimin e shërbimit universal postar, AKEP-i ka të drejtë të caktojë:
a) një ose më shumë ofrues të shërbimit universal postar, për të garantuar ofrimin e shërbimit universal postar në territorin e Republikës së Shqipërisë; 
b) ofrues të ndryshëm të shërbimit universal postar për sigurimin e elementeve të veçanta të një shërbimi universal postar, nëse është e përshtatshme me kushtet dhe rrethanat e zhvillimit të tregut postar në vend, dhe kur, nga analiza e tregut që kryen AKEP-i, rezulton që këto shërbime nuk ofrohen; 
c) ofrues të ndryshëm të shërbimit universal postar për mbulimin e zonave të ndryshme të territorit të Republikës së Shqipërisë, nëse është e përshtatshme me kushtet specifike të tregut postar në vend, dhe kur, nga analiza e tregut që kryen AKEP-i, rezulton që këto shërbime nuk ofrohen në zonën përkatëse. 

Neni 4
Kriteret për përcaktimin e ofruesit të shërbimit universal postar

Në përcaktimin e ofruesit/esve të shërbimit universal postar, AKEP-i në veçanti merr në konsideratë:
a) rrethanat dhe zhvillimin e tregut të shërbimeve postare në Republikën e Shqipërisë dhe nevojën e zbatimit të shërbimit universal postar;
b) aftësitë teknike, përfshirë sistemin e informacionit për ndjekjen e objekteve postare, aftësitë financiare dhe besueshmërinë e ofruesit për sigurimin e shërbimit universal postar në një zonë të caktuar ose në të gjithë territorin e Republikës së Shqipërisë, brenda një periudhe kohore të përcaktuar;
c) pikat e aksesit të rrjetit postar të ofruesit të shërbimit universal postar;
ç) kostot përkatëse neto për ofrimin e shërbimit universal postar si dhe, për sa është e zbatueshme, vlerën korresponduese të kompensimit që mund të kërkohet nga operatori për ofrimin e shërbimit universal postar.

Neni 5
Përcaktimi i ofruesit të shërbimit universal postar me konkurrim publik

1. Përcaktimi i ofruesit të shërbimit universal postar me procedurën e konkurrimit publik do të bëhet vetëm nëse në përfundim të analizës së zhvillimit të tregut të kryer nga AKEP-i konstatohet që ka, të paktën, dy ofrues të shërbimeve postare, të cilët mund të sigurojnë ofrimin e shërbimit universal postar, sipas kushteve të përcaktuara në ligjin nr. 46/2015, “Për shërbimet postare në Republikën e Shqipërisë”.
2. AKEP-i kryen analizën e tregut postar për shërbimin universal postar, bazuar në të dhënat statistikore dhe financiare periodike të dërguara nga ofruesit si dhe mbi bazën e monitorimit të situatës në terren. AKEP-i përcakton formatin e paraqitjes të të dhënave të kërkuara për analizën e tregut si dhe vendos afatin kohor për dorëzimin e tyre. Në analizën e kërkesave teknike minimale për shërbimin universal postar, AKEP-i bën vlerësimin e tyre sipas neneve 12, 13, e 14, të ligjit nr. 46/2015, “Për shërbimet postare në Republikën e Shqipërisë”.

Neni 6
Garantimi i transparencës 
dhe i mosdiskriminimit

1. AKEP-i publikon për konsultim publik rezultatet e analizës së zhvillimit të tregut postar në faqen zyrtare elektronike të tij, për të paktën 30 (tridhjetë) ditë. Këto rezultate duhet të jenë lehtësisht të aksesueshme nga çdo subjekt i interesuar.
2. Brenda 30 (tridhjetë) ditësh nga përfundimi i periudhës së konsultimit publik, AKEP-i publikon rezultatet finale të analizës së zhvillimit të tregut postar, duke përfshirë minimalisht informacionin, si më poshtë:
a) Nëse në treg ekziston më shumë se një operator që plotëson kushtet ligjore për cilësinë e ofrimit të shërbimit universal postar në të gjithë territorin;
b) Nëse ka apo jo zona të pambuluara me shërbim nga ofruesi ekzistues i shërbimit universal postar;
c) Nëse ka apo jo elemente të shërbimit universal të paofruara nga ofruesi ekzistues i shërbimit universal postar.
3. Çdo subjekt i interesuar ka të drejtë të ankimojë vendimin e AKEP-it për rezultatet e analizës përfundimtare, sipas Kodit të Procedurave Administrative.
4. AKEP-i rishikon analizën për zhvillimin e tregut postar dhe ofrimin e shërbimit universal postar çdo pesë vjet.

Neni 7
Garantimi i vazhdimësisë së 
ofrimit të shërbimit universal postar

1. Nëse nga analiza përfundimtare rezulton se në treg ka vetëm një operator që plotëson kushtet ligjore për ofrimin e shërbimit universal postar në të gjithë territorin, me qëllim garantimin e vazhdimësisë së ofrimit të këtij shërbimi, AKEP-i me vendim miraton zgjatjen e afatit të autorizimit individual të operatorit ekzistues për sigurimin e shërbimit universal postar dhe lëshon autorizimin e ri individual, sipas parashikimeve në ligjin nr. 46/2015, “Për shërbimet postare në Republikën e Shqipërisë”.
2. Në lëshimin e autorizimit të ri individual, sipas pikës 1, të këtij neni, AKEP-i vendos kushte dhe afate për plotësimin e detyrimeve të shërbimit universal postar në zonat apo elementet e pambuluara, nëse kjo është evidentuar nga analiza e tregut.
3. Nëse në përfundim të afatit të përcaktuar në autorizimin e ri individual ofruesi ekzistues i shërbimit universal postar dështon në plotësimin e kushteve të vendosura sipas pikës 2, të këtij neni, AKEP-i mund të iniciojë procedurën e konkurrimit publik, sipas këtyre rregullave, duke ftuar të gjithë ofruesit e shërbimit universal postar që operojnë në zonën përkatëse.

Neni 8
Konkurrimi publik

1. Nëse në përfundim të analizës së tregut rezulton se ka më shumë se një operator që plotëson kushtet ligjore për sigurimin e ofrimit të shërbimit universal postar në të gjithë territorin, AKEP-i inicion procesin e konkurrimit publik brenda 30 (tridhjetë) ditësh nga përfundimi i analizës së tregut.
2. Për zhvillimin e procedurës së konkurrimit publik, kryetari i këshillit drejtues të AKEP-it nxjerr urdhrin për zhvillimin e konkurrimit publik.
3. AKEP-i bën njoftimin publik për hapjen e konkurrimit publik për përcaktimin e ofruesit të shërbimit universal postar. Njoftimi publik shpallet në median e shkruar me tirazh të lartë të paktën 3 (tri) ditë, si dhe në faqen e internetit të AKEP-it.
4. AKEP-i i dërgon ftesë për pjesëmarrje në procesin e konkurrimit publik të gjithë operatorëve që plotësojnë kushtet ligjore për ofrimin e shërbimit universal postar.

Neni 9
Kërkesat për të marrë pjesë në 
konkurrim publik

1. Ofruesi i shërbimit universal postar duhet të jetë me seli në territorin e Republikës së Shqipërisë, i regjistruar pranë Qendrës Kombëtare të Biznesit, dhe subjekt i autorizuar nga AKEP-i për ofrimin e shërbimeve postare.
2. Subjekti që merr pjesë në procedurën e konkurrimit për ofrimin e shërbimit universal postar duhet të paraqesë dokumentacion që subjekti është me status aktiv dhe vërtetim që nuk është në proces falimentimi. 
3. Subjekti që merr pjesë në procedurën e konkurrimit për ofrimin e shërbimit universal postar duhet të paraqesë dokumente për kapacitetet teknike, organizative dhe administrative, minimalisht, si më poshtë vijon:
a) Për fuqinë mesatare punëtore dhe numrin e stafit drejtues (deri në 3 vitet e fundit);
b) Për rrjetin postar që disponon dhe shtrirjen e tij;
c) Për mjetet dhe pajisjet teknike që ka në dispozicion dhe që do të jenë në dispozicion të ofruesit për të përmbushur detyrimet e shërbimit universal.
4. Numri minimal i kapaciteteve teknike dhe administrative të pranueshme për ofruesin e shërbimit universal postar në zonën minimale të ofrimit të shërbimit universal përcaktohen me vendim të AKEP-it, në përfundim të analizës së tregut postar. 
5. Subjekti për ofrimin e shërbimit universal postar duhet të ketë jo më pak se 10% të të ardhurave të tregut postar.
6. Subjekti për ofrimin e shërbimit universal postar duhet të ketë jo më pak se 3 (tre) vjet si ofrues i shërbimeve postare, i autorizuar nga AKEP-i.
7. Subjekti duhet të paraqesë një deklaratë që garanton ofrimin e shërbimit universal postar në të gjitha pikat e aksesit, sipas përcaktimeve në legjislacionin në fuqi.
8. Subjekti për ofrimin e shërbimit universal postar duhet të paraqesë, së bashku me aplikimin e tij, në formën dhe përmbajtjen e përcaktuar nga Autoriteti i Komunikimeve Elektronike dhe Postare, planin tarifor që do të aplikojë për shërbimin universal me marrjen e autorizimit.
9. Subjekti për ofrimin e shërbimit universal postar të paraqesë një plan biznesi 5-vjeçar, me qëllim vlerësimin e treguesve ekonomikë për ecurinë e ofrimit të shërbimit postar.

Neni 10
Zona minimale për përcaktimin e një 
ofruesi të shërbimit universal postar

Shërbimi universal postar ofrohet në gjithë territorin e Republikës së Shqipërisë. Zona minimale për përcaktimin e ofruesit të shërbimit universal postar është kombëtare, ajo mund të rishikohet me propozim të AKEP-it, para çdo procesi rishikimi për caktimin e ofruesit/ofruesve të shërbimit universal postar, sipas pikës 3, të nenit 13, të ligjit nr. 46/2015, “Për shërbimet postare në Republikën e Shqipërisë”.

Neni 11
Procedura e konkurrimit publik

1. Procedura e konkurrimit publik që zbaton AKEP-i për përcaktimin e ofruesit të shërbimit universal postar do të jetë procedurë e hapur, përmes së cilës çdo ofrues i shërbimit postar që plotëson kushtet ligjore për ofrimin e shërbimit universal, mund të dorëzojë ofertën gjatë zhvillimit të konkurrimit publik. 
2. Dokumenti i konkurrimit publik hartohet nga njësia e hartimit të dokumentacionit dhe miratohet nga këshilli drejtues i AKEP-it, në përputhje me përcaktimet e këtij vendimi.
3. AKEP-i është përgjegjës për organizimin dhe realizimin e procedurës së konkurrimit publik sipas këtyre rregullave dhe legjislacionit në fuqi për ofrimin e shërbimit universal postar. AKEP-i duhet të sigurojë një ndarje të qartë të detyrave të personave të përfshirë në hartimin e dokumentit të konkurrimit dhe atyre të përfshirë në procesin e vlerësimit të ofertave, sipas rregullave të përgjithshme të prokurimit publik. 
4. AKEP-i mban procesverbale dhe dokumentacion të plotë për procedurat e kryera në përcaktimin e ofruesit/esve të shërbimit universal postar, në mënyrë që të lejojë kontrollin e zbatimit të legjislacionit.
5. AKEP-i mban dhe administron dokume-ntacionin e konkurrimit publik, sipas kërkesave të legjislacionit në fuqi për arkivat.

Neni 12
Shqyrtimi i aplikimeve dhe përzgjedhja e ofruesit të shërbimit universal postar 

1. Për shqyrtimin e aplikimeve, AKEP-i, me urdhër të kryetarit të Autoritetit të Komunikimeve Elektronike dhe Postare, ngre komisionin e shqyrtimit të aplikimeve (në vijim “Komisioni”).
2. Komisioni i shqyrtimit të aplikimeve përbëhet nga pesë anëtarë që caktohen nga titullari i AKEP-it. 
3. Komisioni, brenda 30 (tridhjetë) ditëve nga data e paraqitjes së aplikimeve, përgatit një raport vlerësimi për përmbushjen e kushteve të ofrimit të shërbimit universal postar dhe bën renditjen e aplikimeve, sipas ofertës më të mirë, ku vlerëson kapacitetet ligjore, teknike dhe financiare të aplikuesve.
4. Raporti i vlerësimit të komisionit i njoftohet me shkrim aplikuesve. Çdo aplikues që nuk është dakord me vlerësimin e komisionit ka të drejtën e ankimit pranë AKEP-it, brenda 15 (pesëmbëdhjetë) ditëve nga marrja e njoftimit. 
5. AKEP-i trajton ankimin sipas dispozitave të Kodit të Procedurave Administrative. 
6. Me përfundimin e procedurës së ankimimit nga AKEP-i, komisioni i paraqet raportin përfundimtar të vlerësimit këshillit drejtues për vijimin e procedurës ligjore për dhënien e autorizimit individual për ofruesin/ofruesit e shërbimit universal postar. 
7. AKEP-i, në përfundim të procedurës lëshon autorizimin individual për ofrimin e shërbimit universal postar, sipas përcaktimeve në ligjin nr. 46/2015, “Për shërbimet postare në Republikën e Shqipërisë”.

Neni 13
E drejta e ankimit

Çdo ofertues ka të drejtën e ankimit administrativ kur gjykon se një vendim i AKEP-it është marrë në kundërshtim me këtë vendim dhe rregullat e përcaktuara nga AKEP-i për zhvillimin e procedurës së përcaktimit të ofruesit të shërbimit universal postar, sipas dispozitave të Kodit të Procedurave Administrative.

